ডিরেক্টোরেট অফ রেভিনিউ ইন্টেলিজেন্স (ডিআরআই)-এর গোয়েন্দারা কলকাতার এক ব্যবসায়ীর বাড়ি থেকে ৪১ কেজির সোনা উদ্ধার করেছেন। পশ্চিমবঙ্গের এক জন ব্যক্তির কাছ থেকে ডিআরআই-এর সবচেয়ে বেশি সোনা উদ্ধারের ঘটনা এটি। 
বিশেষ সূত্রে খবর পেয়ে ডিআরআই-এর মোট ১০ জন গোয়েন্দার একটি দল ২৮ জানুয়ারি হানা দেয় ওই ব্যবসায়ীর বাড়ি। উদ্ধার হয় মোট ৩৫৪টি সোনার বার। বারগুলির মোট ওজন ৪১ কেজি, এবং বাজারি মূল্য ১২ কোটি টাকারও বেশি। ফ্ল্যাটের একটি ক্যাবিনেটের মধ্যে বারগুলি রাখা ছিল।
এই সূত্রে ৩৫ বছর বয়সি ব্যবসায়ী সুমন সাহাকে গ্রেফতার করেন গোয়েন্দারা। ইনি কিছু দিন আগে তাঁর এই অ্যাপার্টমেন্টটিতে বসবাস শুরু করেন। তিনি কাঁকুড়গাছি এলাকার একটি রেস্টুরেন্টের মালিক। ইতিপূর্বে শিয়ালদা এলাকায় একটি মোবাইল ফোনের দোকান চালাতেন তিনি। 
ডিআরআই গোয়েন্দাদের দাবি, ভারতীয় নাগরিক হলেও সুমনের পড়াশোনা বাংলাদেশে। বাংলাদেশের শিক্ষা প্রতিষ্ঠানের ডিগ্রিও তাঁর কাছ থেকে উদ্ধার হয়েছে বলে জানান গোয়েন্দারা। 
সুমন অবশ্য জেরার মুখে গোয়েন্দাদের জানিয়েছেন, তাঁকে এক যুবক এই সোনার বারগুলো দিয়ে যেত। তিনি কেবল নিজের কাছে রাখতেন এই সোনা। পরে ওই যুবক আবার এসে তাঁর কাছ থেকে সোনার বারগুলো নিয়ে যেত। কাস্টমস অ্যাক্ট, ১৯৬২-র ১০৪ নম্বর ধারায় তাঁকে গ্রেফতার করে ডিআরআই। 
যে যুবকের কথা সুমন বলছেন, সে নাকি গোয়েন্দাদের আসার কয়েক মিনিট আগেই সুমনের বাড়ি থেকে বিদায় নেয়। ওই যুবকের খোঁজ চলছে বলে গোয়েন্দারা জানিয়েছেন।